Document ID: 32008R0357

KOMISSION ASETUS (EY) N:o 357/2008,
annettu 22 päivänä huhtikuuta 2008,
tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä annetun Euroopan parlamentin ja neuvoston asetuksen (EY) N:o 999/2001 liitteen V muuttamisesta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä 22 päivänä toukokuuta 2001 annetun Euroopan parlamentin ja neuvoston asetuksen (EY) N:o 999/2001 (1) ja erityisesti sen 23 a artiklan g alakohdan,
sekä katsoo seuraavaa:
(1)
Asetuksessa (EY) N:o 999/2001 vahvistetaan eläinten tarttuvien spongiformisten enkefalopatioiden (TSE) ehkäisyä, valvontaa ja hävittämistä koskevat säännöt. Sitä sovelletaan sekä elävien eläinten että eläinperäisten tuotteiden tuotantoon ja markkinoille saattamiseen sekä tietyissä erityistapauksissa niiden vientiin.
(2)
Asetuksen (EY) N:o 999/2001 liitteessä V vahvistetaan säännöt erikseen määritellyn riskiaineksen poistamiselle ja hävittämiselle.
(3)
Eri tekijät osoittavat, että BSE-epidemiassa (naudan spongiforminen enkefalopatia) on meneillään myönteinen kehityssuuntaus ja että tilanne on viime vuosina selvästi parantunut käytössä olevien riskinhallintatoimien, erityisesti täydellisen rehukiellon ja erikseen määritellyn riskiaineksen poistamisen ja hävittämisen, ansiosta.
(4)
Yksi 15 päivänä heinäkuuta 2005 hyväksytyn komission TSE-suunnitelman (2) strategisista tavoitteista on varmistaa ja säilyttää nykyinen kuluttajansuojan taso varmistamalla edelleen erikseen määritellyn riskiaineksen turvallinen poistaminen muuttaen kuitenkin erikseen määritellyn riskiaineksen poistamiseen liittyvää eläinten luetteloa tai ikää uusien ja kehittyvien tieteellisten tietojen perusteella.
(5)
Euroopan elintarviketurvallisuusviranomainen esitti 19 päivänä huhtikuuta 2007 antamassaan lausunnossa päätelmänään, että nykyisen tieteellisen tiedon perusteella infektiivisyys karjan keskushermostossa voidaan todennäköisesti havaita, kun itämisajasta on kulunut noin kolme neljäsosaa, ja että on mahdollista ennustaa, että 33 kuukauden ikäisellä karjalla infektiivisyys on havaitsemistason alapuolella tai sitä ei esiinny.
(6)
Yhteisössä ilmoitettujen BSE-positiivisten tapausten keski-ikä nousi vuosien 2001 ja 2006 välillä 86:sta 121:een kuukauteen. Saman ajanjakson kuluessa yhteisössä testattiin yhteensä yli 60 miljoonaa nautaeläintä, joilla ilmoitetuista 7 413 BSE-tapauksesta ainoastaaan seitsemän ilmoitettiin esiintyneen alle 35 kuukauden ikäisissä naudoissa.
(7)
Näin ollen on olemassa tieteelliset perusteet tarkastella uudelleen tietyn erikseen määritellyn riskiaineksen, erityisesti selkärangan, poistamiseen naudoilta liittyvää ikärajaa. Kun otetaan huomioon infektiivisyyden kehittyminen keskushermostossa itämisajan aikana, BSE-positiivisten tapausten ikärakenne ja tammikuun 1 päivän 2001 jälkeen syntyneiden nautojen vähentynyt altistus, voidaan se ikäraja, jota vanhemmilta naudoilta selkäranka ja takajuuren hermosolmu on poistettava erikseen määriteltynä riskiaineksena, nostaa 24 kuukaudesta 30 kuukauteen. Erikseen määritellyn riskiaineksen määritelmää asetuksen (EY) N:o 999/2001 liitteessä V olisi tämän vuoksi muutettava.
(8)
Sen vuoksi asetusta (EY) N:o 999/2001 olisi muutettava.
(9)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN ASETUKSEN:
1 artikla
Korvataan asetuksen (EY) N:o 999/2001 liitteessä V olevan 1 kohdan a alakohdan ii alakohta seuraavasti:
”ii)
yli 30 kuukauden ikäisten nautaeläinten selkäranka lukuun ottamatta häntänikamia ja kaulanikamien, rintanikamien ja lannerangan nikamien oka- ja poikkihaarakkeita ja ristiluun keskiharjua ja ristiluun ’siipiä’ mutta mukaan lukien takajuuren hermosolmu; ja”.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 22 päivänä huhtikuuta 2008.

Labels: 0
15
6